b'\n_START_ARTICLE_\nArthur Michael Jaffe\n_START_SECTION_\n\xc5\xbdivljenje in delo\n_START_PARAGRAPH_\nOdra\xc5\xa1\xc4\x8dal je v newyork\xc5\xa1kem jugovzhodnem predmestju Pelham. \xc5\xa0tudiral je kemijo na Univerzi Princeton in kasneje kot Marshallov \xc5\xa1tipendist dve leti na Kolid\xc5\xbeu Clare Univerze Cambbridge, kjer je diplomiral iz matematike. Nato se je vrnil v Princeton, kjer je doktoriral iz fizike pod Wightmanovim mentorstvom._NEWLINE_Med letoma 1963 in 1964 je skupaj s svojim mentorjem pre\xc5\xbeivel kot eden prvih \xc5\xa1tudentov novoustanovljenega Institut des Hautes \xc3\x89tudes Scientifiques (IHES) v Bures-sur-Yvettu v Franciji._NEWLINE_Trenutno pou\xc4\x8duje matemati\xc4\x8dno fiziko in raziskuje na Univerzi Harvard. Njegovi doktorski \xc5\xa1tudenti so bili med drugim Joel Shalom Feldman, Ezra Getzler in Clifford Henry Taubes._NEWLINE_Ve\xc4\x8d let je bil predsednik Mednarodne zveze za matemati\xc4\x8dno fiziko (IAMP, International Association of Mathematical Physics) in kasneje Ameri\xc5\xa1kega matemati\xc4\x8dnega dru\xc5\xa1tva (AMS). Bil je predsednik Sveta predsednikov znanstvenih dru\xc5\xa1tev (Council of Scientific Society Presidents). Trenutno je predsednik upravnega odbora \xc5\xa0ole za teoreti\xc4\x8dno fiziko (School of Theoretical Physics) pri In\xc5\xa1titutu za vi\xc5\xa1ji \xc5\xa1tudij v Dublinu._NEWLINE_Bil je med pobudniki ustanovitve Clayjevega matemati\xc4\x8dnega in\xc5\xa1tituta (Clay Mathematics Institute) in njegovih programov, ki vklju\xc4\x8dujejo zaposlitev raziskovalnih \xc4\x8dlanov in tiso\xc4\x8dletno nagrado za matematiko. Bil je med ustanovitelji upravnega odbora in ustanovni predsednik te organizacije._NEWLINE_Leta 1979 je postal \xc4\x8detrti glavni urednik znanstvene revije Communications in Mathematical Physics in bil na tem mestu 21 let do leta 2001._NEWLINE_Skupaj z Jamesom Gilbertom Glimmom je za\xc4\x8del raziskovati novo podro\xc4\x8dje fizike \xe2\x80\x93 konstruktivno kvantno teorijo polja. Njun glavni dose\xc5\xbeek je bila utemeljitev eksisten\xc4\x8dnih izrekov za dvo- in trirazse\xc5\xbene primere nelinearnih, relativisti\xc4\x8dnih kvantnih polj._NEWLINE_Jaffe je bil med letoma 1971 in 1992 poro\xc4\x8den z Noro F. Crow (alias Nora Crow Jaffe), ki je sedaj profesorica angle\xc5\xa1\xc4\x8dine in knji\xc5\xbeevnosti na Kolid\xc5\xbeu Smith in strokovnjakinja na podro\xc4\x8dju dela Jonathana Swifta. Nora je spremljala Jaffeja na ve\xc4\x8dini njegovih nacionalnih in mednarodnih kratkih bivanjih vklju\xc4\x8dno z obiskom ETH v Z\xc3\xbcrichu in IHES v B\xc3\xbcres-sur-Yvettu. 10. septembra 1986 je rodila njuno h\xc4\x8der Margaret Collins Jaffe._NEWLINE_Septembra 1992 se je Jaffe poro\xc4\x8dil s Sarah Warren, ki je delala na harvardskem Oddelku za matematiko. Bila sta poro\xc4\x8dena devet let, nato pa sta se lo\xc4\x8dila.\n_START_SECTION_\nPriznanja\n_START_PARAGRAPH_\nLeta 2012 je postal \xc4\x8dlan Ameri\xc5\xa1kega matemati\xc4\x8dnega dru\xc5\xa1tva Med letoma 1997 in 1998 je bil tudi predsednik.\n_START_SECTION_\nNagrade\n_START_PARAGRAPH_\nLeta 1980 je skupaj z Grimmom prejel Heinemanovo nagrado za matemati\xc4\x8dno fiziko.'